DA Den Europæiske Unions Tidende CE 78/236

(2004/C 78 E/0238)

SKRIFTLIG FORESPØRGSEL P-3178/03

af Rosa Miguélez Ramos (PSE) til Kommissionen

(20. oktober 2003)

Om: Ny evaluering af skaderne efter Prestiges forlis og Solidaritetsfonden

Den 9. oktober godkendte Parlamentet Kommissionens forslag om anvendelse af Solidaritetsfonden på anmodning af regeringerne i Italien (jordskælv), Portugal (brande) og Spanien (Prestige-katastrofen). Kommissionen foreslog nogle procentsatser på grundlag af anmodningerne fra de respektive regeringer og disses skønsmæssige ansættelser af skaderne, herunder 436 mio. EUR for Prestiges vedkommende. Spanien fik bevilget 8,6 mio. EUR, mens Italien fik 46,5 mio. og Portugal 48,5 mio.

Den portugisiske regering havde forelagt et første overslag på 509 mio. EUR. Senere forelagde den et tillægsoverslag, som forhøjede beløbet med yderligere 718 mio. EUR. På trods af, at Prestige-katastrofen endnu ikke er afsluttet, begrænsede den spanske regering sig til det første overslag, som blev udarbejdet to måneder efter forliset, og indsendte ikke tillægsoverslag.

Kun fem dage efter Parlamentets godkendelse af støtten forelagde den spanske regering det spanske Deputeretkammer en vurdering, som ansætter skaderne til 700 mio. EUR eller 264 mio. EUR højere end det beløb, som er anmeldt til Kommissionen. Hvis de spanske myndigheder havde forelagt Kommissionen et tillægsoverslag, ville støtten fra Solidaritetsfonden under samme vilkår have beløbet sig til 13,86 mio. EUR eller yderligere 5,234 mio. EUR.

Har den spanske regering i lighed med den portugisiske regering forelagt et tillægsoverslag til supplering af sin første anmodning?

Er Kommissionen, såfremt den spanske regering forelægger et tillægsoverslag, parat til at revidere den støtte, der er bevilget til Spanien, således at ofrene for Prestige-katastrofen kan modtage det, de er berettiget til fra Solidaritetsfonden?

Svar afgivet på Kommissionens vegne af Michel Barnier

(25. november 2003)

Den oprindelige spanske ansøgning om anvendelse af Solidaritetsfonden i forbindelse med Prestigekatastrofen blev modtaget den 13. januar 2003. Den indeholdt foreløbige overslag over omkostningerne i forbindelse med rensning af kysten, rensning og genoprettelse af forholdene i nationalparken »Parque Nacional de las Islas Atlánticas«, foranstaltninger til søs og andre dermed forbundne tiltag. Disse overslag omfattede ikke de omkostninger, der var forbundet med at finde frem til en permanent løsning for, hvad der skulle gøres med vraget.

De spanske myndigheder fremsendte yderligere oplysninger den 13. maj samt 13. og 17. juni 2003. Det var på grundlag af disse oplysninger, at Kommissionen foreslog at yde bistand til Spanien fra Solidaritetsfonden. Denne beslutning var baseret på de seneste oplysninger. Som det er forklaret mere udførligt i begrundelsen til forslaget til ændringsbudget, måtte det oprindelige tal justeres, så visse former for indirekte skader ikke blev inkluderet i beløbet, medens de anslåede omkostninger i forbindelse med at finde en permanent løsning for, hvad der skulle gøres med vraget, blev medtaget.

Kommissionen har ingen viden om, hvordan skadesoverslaget på 700 mio. EUR blev beregnet, eller om dette beløb omfatter skader, der ikke er støtteberettiget under Solidaritetsfonden.

Hvis de skadesforvoldende udslip fra vraget fortsætter, kan Kommissionen godkende nye belæg herfor indtil det tidspunkt, den fremsætter forslag til ændringsbudget for Parlamentet og Rådet. Yderligere ajourføring, medens budgetproceduren er i gang, vil kun være mulig, hvis budgetmyndighedens to parter indvilger heri. Solidaritetsfondforordningen giver imidlertid ikke mulighed for at hæve beløbet, når først støttebeløbet er stillet til rådighed.